Reprezentanţii platformei Iabilet.ro au reacţionat după ce au fost amendaţi de ANPC cu 55.000 de lei pentru că nu au rambursat contravaloarea unor bilete pentru spectacole care au fost anulate, precizând că deciziile de returnare a contravalorii biletelor sunt ale organizatorilor în totalitate, iar comisionul de ticketing adăugat peste preţul biletului nu se returnează. Ei consideră că această amendă este "electorală şi abuzivă" şi au anunţat că o vor contesta în instanţă.
Reprezentanţii platformei Iabilet.ro au transmis, marţi, printr-un comunicat de presă, că ANPC a ignorat mai multe informaţii care au fost prezentate comisarilor.
"- iaBilet doar intermediaza vanzarea de bilete, prin contract, deciziile de returnare ale biletelor sunt ale organizatorilor 100%.
- comisionul de ticketing adaugat peste pretul biletului respecta dorinta organizatorilor cu care lucram
- acest comision nu se returneaza in caz de anulare a biletului sau a comenzii pentru ca iaBilet a prestat serviciul respectiv: a oferit serviciul de intermediere promis prin angajatii proprii si platforma online (software, hardware).
- iaBilet a oferit inclusiv exemplul: "Atunci cand comandati un produs cu plata ramburs de pe orice platforma online (gen Emag) si apoi faceti retur, curierul nu va plateste si contravaloarea sumei platite initial cand ati comandat produsul"
- iaBilet a prezentat informativ catre ANPC Cluj inclusiv sutele de cazuri in care chiar ANPC i-a dat dreptate de-a lungul ultimilor 12 ani, cand au fost cazuri similare.
- iaBilet a explicat ca toate comisioanele platite de catre spectatori sunt afisate de 6 ori pe parcursul cumpararii la fel si informatia ca acestea nu sunt returnabile, inclusiv fix inainte de a plati. Inclusiv am informat ANPC Cluj ca iaBilet nu obliga pe nimeni sa cumpere bilete daca nu este de acord cu aceste comsioane. Spectatorii pot astepta si cumpara bilete si de la intrare, direct de la organizator si asa au libertatea de a nu plati aceste comisioane.
- de asemenea ANPC se leaga de faptul ca utilizatorii trebuie sa bifeze "termeni si conditii" la cumparare. Tinem sa mentionam ca asa functioneza platformele online, nu e nimic extraordinar. Termenii si conditiile oricarui magazin online de orice fel trebuie acceptati de toti cumparatori pe tot globul, nu doar la iaBilet.
- iaBilet ofera servicii de calitate spectatorilor si organizatorilor iar costurile pentru sustinerea unei platforme care sa sustina mii de evenimente in fiecare zi sunt colosale iar acest cost se regaseste in comisioanele platite de spectatori si organizatori, dupa caz", a transmis marți Iabilet.ro
Reprezentanții platformei au mai transmis că nu au fost până acum amendați niciodată de ANPC, deși au existat mii de plângeri, toate fiind soluționate în favoarea lor.
"Ne vom revedea cu ANPC Cluj in instanta si vom contesta amenda pe care o consideram electorala si abuziva", mai transmite Iabilet.ro.